EUROOPA KOMISJON Brüssel,22.6.2021 COM(2021) 341 final 2021/0167(NLE) Ettepanek: NÕUKOGU RAKENDUSOTSUS, millega kiidetakse heaks Saksamaa taaste- ja vastupidavuskavale antud hinnang {SWD(2021) 163 final}



2021/0167 (NLE) Ettepanek: NÕUKOGU RAKENDUSOTSUS, millega kiidetakse heaks Saksamaa taaste- ja vastupidavuskavale antud hinnang EUROOPA LIIDU NÕUKOGU, võttes arvesse Euroopa Liidu toimimise lepingut, võttes arvesse Euroopa Parlamendi ja nõukogu 12. veebruari 2021. aasta määrust (EL) 2021/241, millega luuakse taaste- ja vastupidavusrahastu, eriti selle artiklit 20, võttes arvesse Euroopa Komisjoni ettepanekut ning arvestades järgmist: (1)COVID-19 puhang on Saksamaa majandust negatiivset mõjutanud ja suurendanud juba enne pandeemiat eksisteerinud probleeme. 2019. aastal oli Saksamaa sisemajanduse koguprodukt (SKP) elaniku kohta 133 % ELi keskmisest. Komisjoni 2021. aasta kevadprognoosi kohaselt vähenes Saksamaa reaalne SKP 2020. aastal 4,9 % ning peaks 2020. ja 2021. aastal vähenema kumulatiivselt 1,7 %. Kuigi majandus on suhteliselt kiiresti taastumas, mõjutavad keskpika perioodi majandustulemusi eelkõige sellised pikemaajalised aspektid nagu säästude ja investeeringute tasakaalustamatus, kusjuures avaliku ja erasektori investeeringud jäävad investeerimisvajadustest maha, ning mitteaktiivsete või alaesindatud elanikkonnarühmade tööturupotentsiaali kasutamine optimaalsest vähemal määral. (2)Nõukogu esitas Euroopa poolaasta raames 9. juulil 2019 ja 20. juulil 2020 Saksamaale soovitused. Eelkõige soovitas nõukogu 2020. aastal leevendada COVID-19 vahetuid tagajärgi, tegeleda tulemuslikult pandeemiaga ja eraldada piisavad vahendid tervishoiule. Üldisemalt soovitati Saksamaal suurendada avaliku ja erasektori investeeringuid, keskendudes rohe- ja digipöördesse tehtavatele investeeringutele ja pöörates samal ajal erilist tähelepanu sellistele valdkondadele nagu transport, puhas, tõhus ja integreeritud energiasüsteem, digiteerimine, haridus, elamumajandus ning teadus- ja arendustegevus. Nõukogu soovitas ka parandada avalike teenuste ja VKEde digiteerimist, vähendada regulatiivset ja halduskoormust ning tugevdada konkurentsi äriteenuste sektoris ja reguleeritud kutsealadel. Lisaks sellele kutsus nõukogu Saksamaad üles nihutama maksukoormust tööjõult mujale, vähendama eelkõige madalapalgaliste ja leibkondade teiste palgasaajate puhul pikemat tööaega pärssivaid tegureid (sh töötulu suur maksustamine), tagama oma pensionisüsteemi pikaajalist jätkusuutlikkust, soodustama kiiremat palgakasvu ning parandama ebasoodsas olukorras olevate elanikkonnarühmade haridustulemusi ja oskuste taset. Olles hinnanud taaste- ja vastupidavuskava esitamise ajaks nende riigipõhiste soovituste rakendamisel tehtud edusamme, leiab komisjon, et soovitust võtta kõik vajalikud meetmed pandeemiaga tõhusaks toimetulekuks, majanduse toetamiseks ja järgneva taastumise tagamiseks on täielikult järgitud. (3)Komisjon avaldas 2. juunil 2021 Euroopa Parlamendi ja nõukogu määruse (EL) nr 1176/2011 artikli 5 alusel Saksamaa kohta põhjaliku analüüsi. Komisjon tegi oma analüüsi põhjal järelduse, et Saksamaal esineb piiriülese mõjuga makromajanduslik tasakaalustamatus ning eelkõige et jooksevkonto ülejääk on endiselt suur, kajastades investeeringute tagasihoidlikku taset võrreldes säästudega. (4)[Euroala majanduspoliitikat käsitlevas nõukogu soovitusessoovitati euroala liikmesriikidel võtta meetmeid, sealhulgas taaste- ja vastupidavuskavade kaudu, et muu hulgas tagada majanduse taastumist toetav poliitiline kurss ning veelgi parandada lähenemist ja vastupidavust ning suurendada kestlikku ja kaasavat majanduskasvu. Samuti soovitati nõukogu soovituses tugevdada riiklikke institutsioonilisi raamistikke, tagada makromajanduslik finantsstabiilsus ning viia lõpule majandus- ja rahaliidu loomine ja tugevdada euro rahvusvahelist rolli.] [Kui nõukogu soovitust ei võeta käesoleva rakendusotsuse vastuvõtmise ajaks vastu, eemaldage põhjendus]. (5)Saksamaa esitas 28. aprillil 2021 komisjonile oma riikliku taaste- ja vastupidavuskava kooskõlas määruse (EL) nr 2021/241 artikli 18 lõikega 1. See esitati pärast konsultatsioone, mis viidi läbi kohalike ja piirkondlike omavalitsuste, sotsiaalpartnerite, kodanikuühiskonna organisatsioonide, noorteorganisatsioonide ja muude asjaomaste sidusrühmadega kooskõlas riikliku õigusraamistikuga. Riikide vastutus taaste- ja vastupidavuskavade eest on aluseks nende edukale rakendamisele ja kestvale mõjule riigi tasandil ning usaldusväärsusele Euroopa tasandil. Vastavalt kõnealuse määruse artiklile 19 hindas komisjon kooskõlas määruse V lisas esitatud hindamissuunistega taaste- ja vastupidavuskava asjakohasust, tulemuslikkust, tõhusust ja sidusust. (6)Taaste- ja vastupidavuskavadega tuleks püüda saavutada määrusega (EL) 2021/241 loodud taaste- ja vastupidavusrahastu ning nõukogu määrusega (EL) 2020/2094 loodud Euroopa Liidu taasterahastu üldeesmärke, et toetada taastumist pärast COVID-19 kriisi. Need peaksid soodustama liidu majanduslikku, sotsiaalset ja territoriaalset ühtekuuluvust, aidates kaasa määruse (EL) 2021/241 artiklis 3 osutatud kuue samba rakendamisele. (7)Liikmesriikide taaste- ja vastupidavuskavade rakendamine kujutab endast koordineeritud jõupingutusi investeeringute tegemiseks ja reformide läbiviimiseks kogu liidus. Nende reformide ja investeeringute koordineeritud ja samaaegse rakendamise ning piiriüleste projektide elluviimise kaudu tugevdavad need reformid ja investeeringud üksteist vastastikku ning tekitavad positiivset ülekanduvat mõju kogu liidus. Seetõttu tuleneb umbes kolmandik rahastu mõjust liikmesriikide majanduskasvule ja seal töökohtade loomisele teistest liikmesriikidest ülekanduvast mõjust. Kuue samba rakendamisele kaasa aitavad tasakaalustatud lahendused

(8)Kooskõlas määruse (EL) 2021/241 artikli 19 lõike 3 punktiga a ja V lisa punktiga 2.1 sisaldab taaste- ja vastupidavuskava suures ulatuses (hinne A) liikmesriigi majanduslikule ja sotsiaalsele olukorrale vastavaid mitmekülgseid ja piisavalt hästi tasakaalustatud lahendusi, mis aitavad asjakohasel moel kaasa kõigi kuue määruse (EL) 2021/241 artiklis 3 osutatud samba rakendamisele, võttes arvesse asjaomase liikmesriigi eriomaseid probleeme ja rahalise toetuse suurust. (9)Taaste- ja vastupidavuskava pakub tervikliku lahenduse majanduslikule ja sotsiaalsele olukorrale, järgides terviklikku lähenemisviisi taastumise saavutamiseks ning edendades samal ajal sotsiaal-majanduslikku vastupidavust. Kavaga ette nähtud 40 meedet moodustavad tasakaalustatud kombinatsiooni reformidest ja investeeringutest, mis hõlmavad majandus-, tööstus-, digi-, keskkonna-, sotsiaal- ja tervishoiupoliitikat. (10)Taaste- ja vastupidavuskava on asjakohaselt tasakaalustatud, käsitledes kõiki kuut määruse (EL) 2021/241 artiklis 3 osutatud sammast. Suurt rõhku pannakse rohepöördele, kusjuures kliima kaitsmisega seotud meetmed, sealhulgas peamised liikuvuse ja eluasemega seotud meetmed, saavad vähemalt 42 % eraldistest. Kava digieesmärgid on veelgi ambitsioonikamad, neile on ette nähtud vähemalt 52 % eraldistest ning need hõlmavad tööstust, haridust, sotsiaalpoliitikat, tervishoidu ja avalikku haldust. Investeeringud ja reformid on suunatud halduslike kitsaskohtade kõrvaldamisele, et hõlbustada investeeringuid ning soodustada arukat, kestlikku ja kaasavat majanduskasvu, tuues samal ajal kasu ka VKEdele. Sotsiaalset ühtekuuluvust toetatakse mitmesuguste meetmetega, mille eesmärk on ajakohastada avalikku haldust ja toetada ebasoodsas olukorras olevaid elanikkonnarühmi, kehtestada sotsiaalkindlustusmaksete ülempiir ning tugevdada eelkõige hariduse digiteerimise toetamise kaudu haridust ja oskusi. Kavas keskendutakse jõuliselt investeeringute edendamisele ja investeerimisel esinevate kitsaskohtade kõrvaldamisele, mis peaks aitama kohalikel omavalitsustel lahendada taristuga seotud probleeme ja toetama seega territoriaalset ühtekuuluvust. Vastupidavust aitavad suurendada avaliku halduse reformid ja investeeringud tervishoiusüsteemi tugevdamiseks, samuti meetmed, mille eesmärk on avalike teenuste digiteerimine ja ajakohastamine ning investeerimistakistuste vähendamine. Oskustega seotud eri meetmetest saab kasu järgmine põlvkond. Kõikide või suure osa riigipõhistes soovitustes kindlaks tehtud probleemide lahendamine (11)Kooskõlas määruse (EL) 2021/241 artikli 19 lõike 3 punktiga b ja V lisa punktiga 2.2 aitab taaste- ja vastupidavuskava eeldatavasti tõhusalt lahendada kõiki probleeme või suurt osa probleemidest (hinne A), mis on kindlaks tehtud asjakohastes riigipõhistes soovitustes, sealhulgas nende eelarveaspektides, ning määruse (EL) nr 1176/2011 artikli 6 kohaselt Saksamaale esitatud soovitustes, või probleeme, mis on kindlaks tehtud muudes asjakohastes dokumentides, mille komisjon on Euroopa poolaasta raames ametlikult vastu võtnud. (12)Kava sisaldab selliste üksteist vastastikku tugevdavate reformide ja investeeringute ulatuslikku kogumit, mis aitavad lahendada kõiki 2019. ja 2020. aasta Euroopa poolaasta raames nõukogu poolt Saksamaale esitatud riigipõhistes soovitustes välja toodud majanduslikke ja sotsiaalseid probleeme või olulist osa neist. (13)Soovitusi, mis käsitlevad eelarvepoliitika meetmete kohest võtmist vastuseks pandeemiale, võib pidada Saksamaa riikliku taaste- ja vastupidavuskava raamest välja jäävateks, hoolimata asjaolust, et Saksamaa on üldiselt asjakohaselt ja piisavalt reageerinud vahetule vajadusele toetada majandust 2020. ja 2021. aastal eelarveliste vahenditega kooskõlas üldise vabastusklausli sätetega. (14)Kava rakendamisel võetakse eeldatavasti arvesse erinevaid riigipõhiseid soovitusi, mis on seotud investeeringute suurendamise ja halduskoormuse vähendamisega, kuna kava eesmärk on märkimisväärselt vähendada investeerimisel esinevaid kitsaskohti ja suurendada investeeringuid. Eelkõige peaksid avaliku sektori investeeringuid suurendama ja erainvesteeringuid edendama föderaal- ja liidumaade tasandil ühise töörühma loomine tõhusa ning kodaniku- ja ettevõtjasõbraliku halduse tagamiseks, kohalike omavalitsuste toetamine konsultatsioonifirma PD – Berater der öffentlichen Hand GmbH (Partnerschaft Deutschland) kaudu investeeringute rahastamise tõhusal rakendamisel ning õiguslikud meetmed planeerimis- ja loamenetluste kiirendamiseks. Samuti eeldatakse investeeringute kasvu, mis kajastab kavas võetud kohustust toetada süsinikuheite vähendamist ja vesinikupõhiseid lahendusi, keskendudes saastevabale vesinikule, ning mis saavutatakse säästvat liikuvust (sh heiteta sõidukeid ja laadimisjaamu), teadus- ja arendustegevust ning majanduse, sealhulgas VKEde, hariduse, tervishoiu ja avaliku halduse digiteerimist edendavate meetmetega. (15)Kava rakendamine peaks aitama täita ka hariduse, tööturul osalemise, tööjõu maksustamise ja sotsiaalpoliitikaga seotud riigipõhiseid soovitusi, edendades hariduse digiteerimist, toetades ebasoodsas olukorras olevaid õpilasi, parandades lapsehoiuteenuste pakkumist, suurendades pensionide läbipaistvust ja piirates maksukiilu suurenemist. (16)Eespool nimetatud probleemide lahendamisega soodustab taaste- ja vastupidavuskava eeldatavasti ka Saksamaal esineva tasakaalustamatuse korrigeerimist, eelkõige seoses jooksevkonto ülejäägiga, mis püsib kõrgel tasemel, kajastades investeeringute tagasihoidlikku taset võrreldes säästudega, ning millel on piiriülene tähtsus. (17)Kava paneb tugeva aluse edasistele reformidele ja investeeringutele eelseisvatel aastatel, et lahendada täiendavaid struktuuriprobleeme. Majanduse kasvupotentsiaali tugevdamine, uute töökohtade loomine ning majandusliku, sotsiaalse ja institutsioonilise vastupidavuse suurendamine (18)Kooskõlas määruse (EL) 2021/241 artikli 19 lõike 3 punktiga c ja V lisa punktiga 2.3 on taaste- ja vastupidavuskaval eeldatavasti suur mõju (hinne A) Saksamaa majanduse kasvupotentsiaali tugevdamisele, uute töökohtade loomisele, majanduse, sotsiaalvaldkonna ja institutsioonilise vastupidavuse suurendamisele, mis aitab rakendada Euroopa sotsiaalõiguste sammast, sealhulgas laste- ja noortepoliitika edendamise abil, ning COVID-19 kriisi majandus- ja sotsiaalmõju leevendamisele, suurendades sellega liidus majanduslikku, sotsiaalset ja territoriaalset ühtekuuluvust ja lähenemist. (19)Komisjoni talituste tehtud simulatsioonid näitavad, et kaval on potentsiaali suurendada Saksamaa SKPd 2026. aastaks vahemikus 0,4–0,7 %. Eeldatavasti edendab kava arukat, kestlikku ja kaasavat majanduskasvu, aidates sellele oluliselt kaasa investeeringutega, millega toetatakse edukat kliima- ja digipööret, soodustatakse innovatsiooni, vähendatakse majanduse, sealhulgas transpordi ja tööstuse süsinikuheidet ning digitaliseeritakse ettevõtteid, avalikku haldust ja avalikke teenuseid. Meetmed peaksid kaasa tooma heiteta sõidukite laialdasema kasutamise, vesinikupõhise tehnoloogia parema kättesaadavuse ning kliimasõbralikuma ja energiatõhusama elamufondi. Eeldatakse, et need lihtsustavad ka ettevõtete, sealhulgas VKEde jaoks investeerimist. Kuna haridus ja oskused paranevad tänu meetmetele, millega täiustatakse õpetamismeetodeid ja õppematerjale ning pakutakse konkreetset tuge, siis eeldatakse, et selle tulemusel suurenevad nii tootlikkus, vastupidavus kui ka kaasatus. (20)Taaste- ja vastupidavuskavas käsitletakse sotsiaalset haavatavust ja edendatakse sotsiaalset ühtekuuluvust mitmesuguste meetmete abil, aidates ühtlasi kaasa Euroopa sotsiaalõiguste samba põhimõtete rakendamisele. Eeldatakse, et lastega pered saavad kasu sellistest kavas sisalduvatest meetmetest nagu 90 000 täiendava lapsehoiukoha loomine, milleks on õige aeg, võttes arvesse olemasolevate kohtade vähesust. Pandeemia tõttu maha jäänud õpilaste täiendav õpitoetus peaks jõudma veerandini kõigist õpilastest. Pandeemiast negatiivselt mõjutatud õpipoisiõppe süsteemi toetamiseks sisaldab kava ettevõtetele ette nähtud rahalisi stiimuleid praktikantide hoidmiseks ja palkamiseks ning aitab seega kaasa noortegarantii rakendamisele. 2021. aasta sotsiaalgarantii meetme abil aitab kava vältida Saksamaal kõrgel tasemel olevate palgaväliste tööjõukulude kasvu, kehtestades sotsiaalkindlustusmaksete ülemmääraks 40 %. Kavas võetakse ka kohustus töötada välja digitaalne pensioniportaal, mis peaks toetama kodanikke pensioni planeerimisel, andes ülevaate nende individuaalsetest pensionimaksetest. Kava hõlmab ka meetmeid tervishoiusüsteemi toimimise parandamiseks, mis peaks tooma kasu kogu ühiskonnale. Olulise kahju ärahoidmise põhimõte (21)Kooskõlas määruse (EL) 2021/241 artikli 19 lõike 3 punktiga d ja V lisa punktiga 2.4 tagatakse taaste- ja vastupidavuskavaga eeldatavasti, et ükski taaste- ja vastupidavuskavas sisalduv reformide ja investeerimisprojektide elluviimise meede ei kahjusta oluliselt keskkonnaeesmärkide saavutamist (hinne A) Euroopa Parlamendi ja nõukogu määruse (EL) 2020/852 artikli 17 tähenduses (põhimõte „ei kahjusta oluliselt“). Saksamaa taaste- ja vastupidavuskavas hinnatakse vastavust olulise kahju ärahoidmise põhimõttele. Hindamisel järgitakse metoodikat, mis on sätestatud komisjoni tehnilistes suunistes põhimõtte „ei kahjusta oluliselt“ kohaldamise kohta taaste- ja vastupidavusrahastu puhul (2021/C 58/01). See hõlmab kuut keskkonnaeesmärki määruse (EL) 2020/852 artikli 17 tähenduses, nimelt kliimamuutuste leevendamist, kliimamuutustega kohanemist, vee- ja mereressursside kestlikku kasutamist ja kaitset, ringmajandust, saastuse vältimist ja tõrjet ning elurikkuse ja ökosüsteemide kaitset ja taastamist. Keskkonnamõju hinnatakse meetme tasandil, st iga reformi või investeeringut hinnatakse eraldi. Rohepöördele, sealhulgas elurikkusele kaasaaitamine (22)Kooskõlas määruse (EL) 2021/241 artikli 19 lõike 3 punktiga e ja V lisa punktiga 2.5 sisaldab taaste- ja vastupidavuskava meetmeid, mis aitavad suures ulatuses kaasa (hinne A) rohepöördele, sealhulgas elurikkusele, või sellest tulenevate probleemide lahendamisele. Kliimaeesmärkide saavutamist toetavad meetmed saavad vähemalt 42 % kava kogueraldisest, mis on arvutatud vastavalt määruse (EL) 2021/241 VI lisas esitatud metoodikale. Kooskõlas määruse (EL) 2021/241 artikliga 17 on taaste- ja vastupidavuskava kooskõlas 2030. aasta riiklikus energia- ja kliimakavas esitatud teabega. (23)Rohepöörde sambale pööratakse kavas palju tähelepanu. Selleks et toetada kliimaeesmärke sellistes valdkondades nagu energiasüsteemi ümberkujundamine ja kliimamuutustega kohanemine, on kavas ette nähtud mitmesugused meetmed, mida saab rühmitada kolmeks peamiseks tegevusvaldkonnaks. Esiteks on mitu kava meedet suunatud tõhusa vesinikumajanduse arendamisele tööstuses ja majanduses laiemalt, keskendudes saastevabale vesinikule. Teiseks tehakse märkimisväärseid jõupingutusi ka kliimasõbraliku liikuvuse investeeringute kiirendamiseks, et lahendada Saksamaal säästva transpordiga seotud probleemid. Lisaks sellele hõlmab kava mitut meedet kliimasõbraliku ehituse ja renoveerimise tõhustamiseks, keskendudes eelkõige energiatõhusale renoveerimisele.

(24)Need meetmed aitavad otseselt kaasa rohepöördele, eelkõige kliimamuutuste leevendamisele. Samuti aitavad need kaudselt kaasa teiste rohepöörde eesmärkide saavutamisele, eelkõige edendades ringlust ja vähendades õhusaasteainete heidet, ning on kooskõlas Saksamaa riikliku energia- ja kliimakavaga aastateks 2021–2030 ja Saksamaa 2050. aasta kliimameetmete kavaga. Ühegi kavas sisalduva meetme eesmärk ei ole elurikkus, kuid kliimamuutuste leevendamisele kaasa aidates võivad need meetmed soodustada ka elurikkuse säilitamist, kuna kliimamuutused on üks suurimaid ohte elurikkusele. Saksamaa on läbi viinud põhimõtet „ei kahjusta oluliselt“ käsitleva süstemaatilise hindamise, mis näitab, et ükski kavandatud meede ei kahjusta elurikkust. Digipöördele kaasaaitamine (25)Kooskõlas määruse (EL) 2021/241 artikli 19 lõike 3 punktiga f ja V lisa punktiga 2.6 sisaldab taaste- ja vastupidavuskava meetmeid, mis aitavad suures ulatuses kaasa (hinne A) digipöördele või sellest tulenevate probleemide lahendamisele. Digieesmärkide saavutamist toetavad meetmed saavad vähemalt 52 % kava kogueraldisest, mis on arvutatud vastavalt määruse (EL) 2021/241 VII lisas esitatud metoodikale. (26)Saksamaa taaste- ja vastupidavuskavas pannakse suurt rõhku digipöördele ja sellest tulenevatele probleemidele kõigis sektorites, kuna sellele eraldatakse märkimisväärne osa kogueraldisest ja digiaspektid on tähtsal kohal enamikus kava osades. (27)Kavas käsitletakse avalike teenuste (sh tervishoiuteenuste) ja ettevõtete digipööret – need on kaks valdkonda, kus Saksamaa tulemused on praegu alla ELi keskmise. Kava sisaldab terviklikku osa avaliku halduse ajakohastamise kohta, mis põhineb kiirendatud digiteerimisel ja tõhusamal koostalitlusvõimel. Lisaks on kahe tervishoiule pühendatud osas pakutud meetme eesmärk kiirendada vastavalt riiklike tervishoiuteenuste ja haiglate digipööret. Mis puudutab ettevõtjaid, siis on kavas ette nähtud investeeringud, millega toetatakse autotööstuse digi- ja rohepööret. (28)Kava sisaldab ka olulisi meetmeid, mis on suunatud inimkapitalile ja investeeringutele tipptasemel digitehnoloogiasse, hõlmates hariduse digiteerimist ja panust kahte suuremahulisse Euroopa algatusse, millest üks käsitleb mikroelektroonikat ning teine järgmise põlvkonna pilveandme- ja servtöötluse tehnoloogiat. Püsiv mõju (29)Kooskõlas määruse (EL) 2021/241 artikli 19 lõike 3 punktiga g ja V lisa punktiga 2.7 on taaste- ja vastupidavuskaval Saksamaale eeldatavasti suures ulatuses (hinne A) püsiv mõju. (30)Kava hõlmab avaliku halduse reforme, mille eesmärk on toetada valitsuse digiteerimist, vähendada kodanike ja ettevõtjate halduskoormust ning kiirendada veelgi avaliku sektori investeerimisprojektide kavandamist ja heakskiitmist. Nende meetmetega soovitakse kõrvaldada avaliku sektori investeeringute mahajäämust ja muuta ettevõtluskeskkond pikas perspektiivis investeerimissõbralikumaks, tagades avaliku taristu kvaliteedi ja tõhusad digivalitsuse teenused ning võimaldades tootlikkust suurendavat pikaajalist mõju. (31)Kava hõlmab meetmeid, mis käsitlevad süsinikuvaba energia kasutuselevõttu – keskendudes eelkõige saastevabale vesinikule, vähese heitega liikuvusele ja elamumajandusele – ja valitsuse, hariduse, tervishoiu ja ettevõtete digiteerimist ning mis parandavad haavatavate noorte juurdepääsu oskustele. Nende probleemide lahendamine peaks võimaldama kestlikku ja kaasavat majanduskasvu. Peale selle eeldatakse, et meetmetel on püsiv kasulik mõju inimkapitalile ja ressursitõhususele. Kava püsivat mõju saab suurendada ka kava ja muude programmide, sealhulgas ühtekuuluvuspoliitika fondid, koostoime kaudu, eelkõige tagades territoriaalsete probleemide sisulise käsitlemise ja edendades tasakaalustatud arengut. Seire ja elluviimine (32)Kooskõlas määruse (EL) 2021/241 artikli 19 lõike 3 punktiga h ja V lisa punktiga 2.8 on taaste- ja vastupidavuskavas pakutud tegevuskord, sealhulgas kavandatud ajakava, eesmärgid ja sihid ning nendega seotud näitajad piisavad (hinne A), et tagada taaste- ja vastupidavuskava tõhus seire ja elluviimine. (33)Kava tõhusa elluviimise eest vastutavad föderaalse rahandusministeeriumi koordineeriv asutus ja ministeeriumid. Kava tõhusa ja korrapärase elluviimise kavandamiseks, selle üle läbirääkimiste pidamiseks ja selle tagamiseks kehtestatud kord on õiguslike volituste ja haldussuutlikkuse seisukohast usaldusväärne. Kava eesmärgid ja sihid moodustavad kava elluviimise seire asjakohase süsteemi. Eesmärgid ja sihid on selged ja realistlikud ning nende eesmärkide ja sihtide saavutamise hindamiseks kavandatud näitajad on asjakohased, aktsepteeritavad ja usaldusväärsed. Eesmärgid ja sihid on asjakohased ka juba lõpuleviidud meetmete puhul, mis on abikõlblikud kooskõlas määruse artikli 17 lõikega 2. Väljamaksetaotluse põhjendamiseks on vaja, et need eesmärgid ja sihid saavutataks aja jooksul rahuldavalt. Saksamaa ametiasutuste kirjeldatud kontrollimehhanismid, andmete kogumine ja kohustused tunduvad olevat piisavalt töökindlad, et põhjendada asjakohasel viisil väljamaksetaotlusi pärast eesmärkide ja sihtide saavutamist. (34)Liikmesriigid peaksid tagama, et rahastu raames antavast rahastamisest teavitatakse ja seda kinnitatakse kooskõlas määruse (EL) 2021/241 artikliga 34. Selleks et aidata liikmesriikidel kava rakendada, võib taotleda tehnilist abi tehnilise toe instrumendi raames. Kulud (35)Kooskõlas määruse (EL) 2021/241 artikli 19 lõike 3 punktiga i ja V lisa punktiga 2.9 on kavas esitatud põhjendused taaste- ja vastupidavuskava hinnangulise kogukulu kohta mõõdukas ulatuses (hinne B) mõistlikud ja põhjendatud, kooskõlas kulutõhususe põhimõttega ja vastavuses riigis eeldatava majandusliku ja sotsiaalmõjuga. (36)Esitatud kuluprognoosid ja tõendavad dokumendid näitavad, et arvutuste üksikasjalikkus ja põhjalikkus on erinev. Esitatud teabe kohaselt ei viita miski sellele, et kulude mõistlikkus ja põhjendatus oleks vähenenud. Kindlust oleks siiski saanud suurendada, kui teatavate meetmete kohta oleks esitatud üksikasjalikumad hinnangud. Taaste- ja vastupidavuskava hinnanguline kogukulu on kooskõlas kulutõhususe põhimõttega ning vastavuses riigis eeldatava majandusliku ja sotsiaalmõjuga. Finantshuvide kaitse (37)Kooskõlas määruse (EL) 2021/241 artikli 19 lõike 3 punktiga j ja V lisa punktiga 2.10 on taaste- ja vastupidavuskavas pakutud tegevuskord piisav (hinne A), et hoida ära, avastada ja kõrvaldada korruptsiooni, pettusi ja huvide konflikte kõnealuse määruse alusel eraldatud rahaliste vahendite kasutamisel, ning eeldatavasti väldib tegevuskord tõhusalt topeltrahastamist kõnealuse määruse kohasest rahastust ja muudest liidu programmidest. See ei piira muude õigusaktide ja vahendite kohaldamist, millega edendatakse ELi õiguse järgimist ja tagatakse selle täitmine, sealhulgas korruptsiooni, pettuste ja huvide konfliktide ennetamiseks, avastamiseks ja korrigeerimiseks ning liidu rahaliste vahendite kaitsmiseks kooskõlas Euroopa Parlamendi ja nõukogu määrusega (EL, Euratom) 2020/2092. (38)Saksamaa taaste- ja vastupidavuskavas kirjeldatud sisekontrollisüsteem tugineb suurel määral olemasolevatele riiklikele auditeerimisprotsessidele ja -struktuuridele, millega kaasnevad piisavad volitused ja haldussuutlikkus. Koos rahandusministeeriumi koordineeriva üksuse, kõikide ministeeriumite sisekontrolliüksuste ja riikliku kontrollikojaga määratakse kindlaks kindlad osalejad ning nende rollid ja kohustused sisekontrolliülesannete täitmisel. Osalejad on oma tegevuses sõltumatud ja asjaomaste ülesannete lahushoidmisest peetakse kinni, mis muudab kontrollisüsteemid töökindlaks ja piisavaks.

(39)Riiklikke õigus- ja haldusnorme peetakse tõhusaks, et hoida ära, avastada ja kõrvaldada taaste- ja vastupidavusrahastu kaudu eraldatud rahaliste vahendite kasutamisel õigusnormide rikkumisi, näiteks pettust, korruptsiooni või huvide konflikti. See kehtib samamoodi ka taaste- ja vastupidavusrahastust ning muudest liidu programmidest topeltrahastamise vältimise kohta. Õigusraamistikku ja avaliku sektori asutusi on asjakohaselt kirjeldatud ning kontrolli eest vastutavatel osalejatel on õigus- ja haldusvolitused oma vastavate ülesannete täitmiseks. Saksamaa on teatanud, et tema taaste- ja vastupidavuskava rakendamiseks vajalike andmete nõuetekohaseks kogumiseks, säilitamiseks ja esitamiseks luuakse integreeritud IT-süsteem. Saksamaa on alustanud protsessi, et kontrollikoda (Bundesrechnungshof) auditeeriks tema IT-süsteemi; selle eesmärk on kindlaks teha võimalikud puudused ja tegeleda viivitamata auditiaruandes esitatud soovitustega ning tagada kõigi määruse (EL) 2021/241 artikli 22 lõike 2 punktis d osutatud andmete täielik registreerimine, sealhulgas üleminekusüsteemi abil. Saksamaa võttis kohustuse anda sellistele andmetele juurdepääs. Kava sidusus (40)Kooskõlas määruse (EL) 2021/241 artikli 19 lõike 3 punktiga k ja V lisa punktiga 2.11 sisaldab kava suures ulatuses (hinne A) meetmeid, millega tagatakse reformide ja avaliku sektori investeerimisprojektide elluviimisel sidus tegevus. (41)Saksamaa taaste- ja vastupidavuskava iseloomustab ühtne käsitlus, mis keskendub strateegiliselt selgelt rohe- ja digipöördele. Igas kavaosas ette nähtud reformid ja investeeringud on suunatud ühtsete eesmärkide saavutamisele ning nende oodatavad tulemused tugevdavad üksteist. Kavandatud meetmed on sidusad ja täiendavad üksteist ka kogu kava ulatuses ning struktuurireformid kaasnevad kavandatud investeeringutega, et tugevdada nende mõju. Ka kava eri osade meetmete vahel valitseb kooskõla ja olemuslik vastastikune täiendavus. Selleks et edendada suuremat sidusust eri vahendite vahel, eelkõige Euroopa ühtekuuluvuspoliitika fondidega, on soovitatav saavutada vahendite tasakaalustatud territoriaalne jaotus. Võrdõiguslikkus (42)Kava mitmes osas käsitletakse soolise võrdõiguslikkuse ja kõigile võrdsete võimaluste tagamise küsimusi. Eriti asjakohased meetmed hõlmavad kvaliteetse alushariduse ja lapsehoiu kättesaadavuse parandamist, mis edendab nii soolist võrdõiguslikkust kui ka ebasoodsate sotsiaal-majanduslike tingimuste leevendamist. Toetus õpipoisiõppele ja abi COVID-19 põhjustatud õpiraskustega õpilastele toob eeldatavasti rohkem kasu haavatavas olukorras olevatele ja rändetaustaga noortele. Julgeolekualane enesehindamine (43)Julgeolekualast enesehindamist ei ole ette nähtud, kuna Saksamaa ei ole seda määruse (EL) 2021/241 artikli 18 lõike 4 punkti g kohaselt asjakohaseks pidanud. Piiriülesed ja mitut riiki hõlmavad projektid (44)Saksamaa taaste- ja vastupidavuskava keskne tunnusjoon on see, et kava hõlmab üleeuroopalist huvi pakkuvaid tähtsaid projekte vesiniku (1 500 000 000 eurot), mikroelektroonika (1 500 000 000 eurot) ning järgmise põlvkonna pilvandme- ja servtöötluse tehnoloogia (750 000 000 eurot) valdkonnas. Need mitut riiki hõlmavad projektid on algatatud koos teiste riikidega. Konsultatsiooniprotsess (45)Saksamaa esitatud konsulteerimisprotsessi kokkuvõtte põhjal on kava ettevalmistamise etapis konsulteeritud asjaomaste sidusrühmadega ja nende arvamusi on nõuetekohaselt arvesse võetud. Liidumaad on oma kohustuste raames osalenud kava väljatöötamise varajases staadiumis ja mitmes etapis. Nende seisukohad, eelkõige elluviimisetapis rakendatava juhtimisstruktuuri kohta, kajastuvad kavas. Liitvabariigi parlamenti on kava sisust korrapäraselt teavitatud. Sotsiaalpartnerite ja keskkonnaorganisatsioonide seisukohad kajastuvad eelkõige kava meetmete valikus. Pärast konsulteerimist on mõnda algselt kavandatud reformi ja investeeringut kohandatud või mõni neist kavast välja jäetud. Konsulteeritud on ka sotsiaalsete sidusrühmade, tööstussektori ja ettevõtete esindajatega, kodanikuühiskonna ja riikliku tootlikkuse komiteega. Kavas sisalduvate piiriüleste projektide puhul tegi Saksamaa tihedat koostööd teiste neis projektides osalevate liikmesriikidega. (46)Eeldatavasti toimub pidev tegevuse kooskõlastamine liidumaadega, sealhulgas kohalike omavalitsustega, ka kava rakendamise etapis. Liidumaade taotlusel näeb juhtimisstruktuur ette korrapärased kooskõlastuskoosolekud liidumaade ja nende föderaalsete ministeeriumide vahel, kes vastutavad reformide ja investeeringute eest, mis mõjutavad otseselt liidumaade vastutust föderaalses kontekstis. Samuti peaksid liidumaad olema aktiivselt ja õigeaegselt kaasatud rakendamise edusamme käsitlevasse aruandlusse. Selleks et tagada asjaomaste osalejate isevastutus, on oluline kaasata kavaga ette nähtud investeeringute ja reformide elluviimisse kõik asjaomased kohalikud omavalitsused ja sidusrühmad, sealhulgas sotsiaalpartnerid. Positiivne hinnang (47)Pärast seda, kui komisjon on andnud Saksamaa taaste- ja vastupidavuskavale positiivse hinnangu ja leidnud, et kava vastab rahuldavalt määruses (EL) 2021/241 sätestatud hindamiskriteeriumidele kooskõlas kõnealuse määruse artikli 20 lõikega 2 ja V lisaga, tuleks käesolevas otsuses sätestada kava elluviimiseks vajalikud reformid ja investeerimisprojektid, asjakohased eesmärgid, sihid ja näitajad ning summa, mille liit on eraldanud kava elluviimiseks mittetagastatava rahalise toetuse vormis. Rahaline toetus (48)Saksamaa taaste- ja vastupidavuskava hinnanguline kogukulu on 26 518 833 613 eurot, mis on suurem kui maksimaalne rahaline toetus. Kuna taaste- ja vastupidavuskava vastab rahuldavalt määruses (EL) 2021/241 sätestatud hindamiskriteeriumidele ning kuna taaste- ja vastupidavuskava hinnanguline kogukulu on suurem kui Saksamaale antav maksimaalne rahaline toetus, peaks Saksamaa taaste- ja vastupidavuskavale eraldatav rahaline toetus olema vastavalt kõnealuse määruse artiklile 11 võrdne Saksamaale eraldatava rahalise toetuse kogusummaga. (49)Määruse (EL) 2021/241 artikli 11 lõike 2 kohaselt ajakohastatakse Saksamaa kohta tehtud maksimaalse rahalise toetuse arvutust 30. juuniks 2022. Vastavalt kõnealuse määruse artikli 23 lõikele 1 tuleks Saksamaa jaoks ette nähtud summa teha juriidilise kohustuse jaoks kättesaadavaks 31. detsembriks 2022. Vajaduse korral peaks nõukogu pärast maksimaalse rahalise toetuse ajakohastamist muutma komisjoni ettepaneku põhjal põhjendamatu viivituseta käesolevat otsust, et lisada sellesse ajakohastatud maksimaalne rahaline toetus. (50)Antavat toetust rahastatakse laenust, mille komisjon võtab liidu nimel nõukogu otsuse (EL, Euratom) 2020/2053 artikli 5 alusel. Toetust tuleks maksta osamaksetena, kui Saksamaa on rahuldavalt täitnud taaste- ja vastupidavuskava elluviimisega seotud asjaomased eesmärgid ja sihid. (51)Saksamaa on taotlenud 2 250 000 000 euro suurust eelmakset. See summa tuleks Saksamaale välja maksta määruse (EL) 2021/241 artikli 23 lõikes 1 sätestatud rahastamislepingu jõustumisel ja sellega kooskõlas.